
–	ob upoštevanju svojih prejšnjih resolucij o Tibetu in Kitajski,
–	ob upoštevanju členov 150(5) in 136(4) Poslovnika,
A.	ker kitajske oblasti pod vodstvom Xi Jinpinga postajajo vse bolj zatiralske; ker se stanje na področju človekovih pravic v Tibetu vztrajno slabša; ker bi moralo biti spoštovanje človekovih pravic, demokracije in pravne države v središču odnosov EU s Kitajsko;
B.	ker je 28. marca 2025 v sumljivih okoliščinah umrl spoštovani tibetanski budistični verski voditelj in humanitarna osebnost Tulku Hungkar Dorje, in sicer v priporu v Vietnamu, potem ko so ga aretirale vietnamske in kitajske oblasti; ker naj bi bilo njegovo telo upepeljeno brez soglasja njegove družine, kar vzbuja resne pomisleke;
C.	ker so tibetanski budisti, zoper katere kitajske oblasti sistematično in usmerjeno nastopajo in ki doživljajo prisilna izginotja in fizične zlorabe, največja verska skupina med političnimi zaporniki na Kitajskem;
D.	ker verodostojna poročila razkrivajo velik pritisk kitajskih oblasti na rinpočeje, da bi se uskladili z diskurzom Kitajske komunistične partije, vključno s prisilnimi zaslišanji in poskusi, da dosežejo podporo za pančenlamo, ki ga je nastavila Kitajska;
1.	odločno obsoja represivne asimilacijske politike po vsej Ljudski republiki Kitajski in kršenje splošnih človekovih pravic, zlasti v Tibetu, saj poskušajo izkoreniniti tamkajšnje svojstvene verske in kulturne tradicije in dediščino; poziva k jasni ločitvi države in veroizpovedi na Kitajskem;
2.	odločno nasprotuje vsakemu poskusu kitajske vlade, da bi se vmešavala v izbiro tibetanskih budističnih duhovnih voditeljev, vključno z dalajlamo;
3.	izraža globoko zaskrbljenost in žalost zaradi sumljive smrti Tulkuja Hungkarja Dorjeja ter izreka iskreno sožalje njegovi družini, samostanu in sledilcem;
4.	ostro obsoja nenehno preganjanje tibetanskih verskih in kulturnih voditeljev ter prakso mednarodnega preganjanja s strani kitajskih oblasti, vključno s kulturno in jezikovno asimilacijo otrok v državnih internatskih šolah, kar odraža širšo politiko prisilne asimilacije; poziva, naj se začasno prekine izvajanje pogodb o izročitvi z Ljudsko republiko Kitajsko;
5.	poziva k takojšnji, neodvisni, nepristranski in pregledni preiskavi njegove smrti, in sicer z mednarodnim nadzorom ter dostopom do dokazov in prič, pa tudi k takojšnji vrnitvi posmrtnih ostankov;
6.	zahteva, da odgovorni za nezakonito ravnanje odgovarjajo v skladu z mednarodnimi standardi in pravom s področja človekovih pravic; zahteva, da EU uvede sankcije proti uradnikom in subjektom, odgovornim za kršitve človekovih pravic v Tibetu;
7.	poziva Ljudsko republiko Kitajsko, naj spoštuje svoje obveznosti na podlagi mednarodnega prava in preneha z vsakršno diskriminacijo verskih in etničnih manjšin, dopusti miroljubne verske prakse ter izpusti vse verske in politične zapornike, vključno z legitimnim pančenlamo in Ilhamom Tohtijem;
8.	poziva EU in države članice, naj to zadevo izpostavijo v dvostranskih in večstranskih dialogih z Ljudsko republiko Kitajsko in Vietnamom ter zahtevajo odgovornost za kršitve človekovih pravic v Tibetu; vztraja tudi, naj načnejo vprašanje zatiranja drugih verskih manjšin, kot so Ujguri v Xinjiangu;
9.	naroči svoji predsednici, naj to resolucijo posreduje posebnemu predstavniku EU, vladama Ljudske republike Kitajske in Vietnama, visokemu komisarju OZN za človekove pravice in osrednji tibetanski upravi.

